钦定古今图书集成/明伦汇编/闺媛典/第281卷 > 皇清十四 > 杨璜妻陆氏
## 钦定古今图书集成/明伦汇编/闺媛典/第281卷 > 皇清十四 > 杨璜妻陆氏

按《太平府志》：“当涂杨璜父子遇兵，俱溺死。其妻陆氏感悼几绝，见妾张氏有遗腹，朝夕念佛，希得嗣承夫祀。夜梦佛赐一子，醒而识之。越数月，妾张乃生女。陆大失望，家众起而利其产。至小祥，亲族聚议，谋所以措置二妇及女者。张相对伤惨。至夕，抱女就枕，遂梦魇。陆疾呼，张若无闻。陆怪而视之，女已非女矣。陆惊” 唤家人，见其身体面目如故，私处已长男势，其旁尚有血痕未泯。众咸诧异，向佛前胪拜，更名佛赐。邑令张京取阅之，问其宗族，咸异口一词曰：“脱儿之变非真，吾侪小人，不愿分其田宅耶？” 京乃深信，额其第曰“君子道长。” 陆乃守之终身。